ירושלים, כ"ה בטבת התשפ"ב
29 בדצמבר 2021

חוזר הע - כללי הסכם
2021-1-39

אל: מר אלי ביתן - סגן החשב הכללי, משרד האוצר

הנדון : **הסכם קיבוצי מיום 21.12.2021 בדבר תשלום שכר לעובדים באזור הקובע במהלך מבצע "שומר חומות"**

הסכם קיבוצי מיום 21.12.2021

1. **כללי**
	1. ביום 21.12.2021 נחתם בין מדינת ישראל ומעסיקים נוספים במגזר הציבורי לבין הסתדרות העובדים הכללית החדשה, הסכם קיבוצי שעניינו תשלום שכר לעובדים, אשר נעדרו מעבודתם במהלך מבצע "שומר חומות" בשל הוראה של פיקוד העורף לגבי האזור המיוחד, שהיא אחת מאלה:
2. החלטה בדבר סגירת מוסד חינוך שהתקבלה בנוגע לתקופה הקובעת כאמור בסעיף 3 להלן;
3. "**הוראה בדבר איסור התקהלות**" - הוראה של פיקוד העורף על איסור התקהלות באזור המיוחד שניתנה בתקופה הקובעת כאמור בסעיף 3 להלן.

(להלן – "**ההסכם הקיבוצי"**).

לעניין חוזר זה:

"**האזור המיוחד**" - כהגדרתו בתקנות מס רכוש וקרן פיצויים (תשלום פיצויים)(נזק מלחמה ונזק עקיף)(הוראת שעה), התשפ"א-2021 מיום 15.6.2021 (להלן - **התקנות**).

"**אדם עם מוגבלות**" - כהגדרתו בסעיף 5 לחוק שוויון זכויות לאנשים עם מוגבלות, התשנ"ח-1998.

"**הורה יחיד (עצמאי)**" - כהגדרתו בחוק הגנה על עובדים בשעת חירום, התשס"ו-2006.

"**ילד**" - כהגדרתו בחוק הגנה על עובדים בשעת חירום, התשס"ו-2006.

"**מוסד חינוך**" - כהגדרתו בחוק הגנה על עובדים בשעת חירום, התשס"ו-2006.

* 1. להלן יפורטו הוראות הביצוע בנוגע לתשלום שכר לעובדים בשירות המעסיקים, שנעדרו מעבודתם בהתאם להוראות פיקוד העורף כאמור, ובהתאם להוראות ההסכם הקיבוצי (להלן – **"העובדים**").
1. **תחולה**

הוראות חוזר זה לא יחולו על אלה:

* 1. עובד שנקרא לשירות עבודה לפי חוק שירות עבודה בשעת חירום התשכ"ז-1967, אלא אם שוחרר כדין לפי החוק האמור ולגבי התקופה שלגביה שוחרר כאמור.
	2. מי שחל לגביו הסכם קיבוצי אחר, שהסתדרות העובדים הכללית החדשה אינה צד לו, ואשר מסדיר, בין היתר, תשלום שכר בעד תקופת היעדרות באזור הקובע, כולה או חלקה לא יהיה זכאי לשכר על פי חוזר זה.

(למען הסר ספק מובהר, כי הסכם קיבוצי אחר כאמור כפוף להוראות סעיף 29 לחוק יסודות התקציב, התשמ"ה-1985).

1. **התקופה הקובעת**

התקופה הקובעת לעניין חוזר זה הינה התקופה החל מיום 10.05.2021 ועד יום 21.05.2021.

1. **תשלום שכר לעובדים בתקופת ההסכם**
	1. יש לשלם לכל עובד שכר כאמור בסעיפים 4(ב) ו-4(ג) להלן, על סעיפי המשנה שבו, ולרבות תנאים סוציאליים, בשל היעדרות העובד מעבודתו בתקופת הקובעת, בגין הימים המזכים ובטווח האזורים הרלוונטי שבאיזור המיוחד (כמפורט בטבלה המצורפת כנספח א' לחוזר זה) החל משעת התחילה של ההחלטה של פיקוד העורף או החל משעת התחילה של המשמרת, לפי המאוחר ביניהם, ועד לשעת סיומה של ההוראה, ולרבות עבור היעדרות עובד אשר אמור היה להיות מועסק במשמרת שחלקה בטווח השעות האמור, והמשמרת בוטלה או קוצרה עקב ההוראה ובגין ההיעדרות האמורה נוכתה חופשה מיתרת ימי החופשה השנתית של העובד או שהופחת שכרו בהיעדר יתרה כאמור, והכול בלבד שמתקיימים לגבי העובד אחד התנאים המפורטים להלן:
2. העובד מועסק במוסד חינוך אשר באזור המיוחד והוא נעדר מעבודתו באחד או יותר מהימים בתקופת ההסכם עקב הוראה בדבר סגירת מוסדות חינוך.
3. העובד נעדר מעבודתו לצורך השגחה על ילדו, הנמצא עמו, עקב הוראה בדבר סגירת מוסדות חינוך שבו לומד או שוהה הילד או עקב הוראה בדבר סגירת מוסדות חינוך במקום מגוריו, המצוי באזור המיוחד ובתנאי שבמועד היעדרותו של העובד מתקיימים לגביו שני תנאים מצטברים אלה:
	* + 1. במועד היעדרותו של העובד ממקום עבודתו נמצא מוסד החינוך שנסגר באזור המיוחד.
			2. מתקיים לגבי העובד אחד מהתנאים הבאים, והוא הצהיר על כך בכתב:
4. הילד נמצא בהחזקתו הבלעדית של העובד או שהעובד הוא הורה יחיד של הילד;
5. בן זוגו של העובד הוא עובד או עובד עצמאי, ולא נעדר מעבודתו, מעסקו או מעיסוקו במשלח ידו, לצורך השגחה על הילד, ואם בן הזוג אינו עובד או עובד עצמאי - נבצר ממנו להשגיח על הילד;

על אף האמור לעיל, הוראות פסקה זו, לא יחולו אם הייתה במקום העבודה של העובד או של בן זוגו, בעת היעדרות העובד כאמור בפסקה זו, מסגרת נאותה להשגחה על הילד.

1. הוראות סעיף קטן 4(א)(2) לעיל, יחולו לגבי עובד שהוא אוֹמֵן, ובלבד שמתקיימים לגביו שני תנאים אלה במצטבר:
	* + 1. מתקיימים לגביו כל התנאים המזכים הקבועים בפסקה 4(א)(2) לעיל;
			2. הורהו של הילד שהינו עובד או עובד עצמאי, לא נעדר מעבודתו, מעסקו או מעיסוקו במשלח ידו, לצורך השגחה על הילד, ואם הורהו של הילד אינו עובד או עובד עצמאי - נבצר ממנו להשגיח על הילד;

לעניין סעיף זה "**אוֹמֵן**" - הורה במשפחה שאושרה בידי מי ששר הרווחה והשירותים החברתיים הסמיכו לכך לשמש כמשפחת אומנה.

1. העובד נעדר מעבודתו בהתאם להוראה בדבר איסור התקהלות.
2. העובד הוא אדם עם מוגבלות אשר מקום מגוריו או מקום עבודתו באזור המיוחד, ומתקיימים לגביו שני אלה במצטבר:
	* + 1. מוגבלותו ידועה למעסיק או שהמציא למעסיק אישור/תיעוד רפואי המעיד על מוגבלותו.
			2. מוגבלותו מונעת ממנו להגיע למקום העבודה או לשהות בו, משום שאינו יכול לעמוד בהנחיות פיקוד העורף בתקופת ההסכם.
3. הורה של אדם עם מוגבלות אשר מתקיימים לגביו שלושת התנאים המצטברים האלה:
	* + 1. המוגבלות של בנו או בתו של העובד ידועה למעסיק או שהעובד המציא למעסיק אישור/תיעוד רפואי על המוגבלות של בנו או בתו.
			2. ההורה נעדר מעבודתו לצורך השגחה על בנו או בתו כיוון שהמוגבלות אינה מאפשרת לו או לה לפי העניין, לעמוד בהוראות פיקוד העורף בתקופת ההסכם.
			3. מתקיים לגבי ההורה אחד מהתנאים הבאים, והוא הצהיר על כך בכתב:
4. האדם עם המוגבלות (בנו או בתו) נמצא בהחזקתו הבלעדית של העובד או שהעובד הוא הורה יחיד של האדם עם המוגבלות;
5. בן זוגו של העובד הוא עובד או עובד עצמאי, ולא נעדר מעבודתו, מעסקו או מעיסוקו במשלח ידו, לצורך השגחה על בנו או בתו שהם אדם עם מוגבלות, ואם בן הזוג אינו עובד או עובד עצמאי - נבצר ממנו להשגיח על בנו או בתו שהם אדם עם מוגבלות.

ככל שתהיה מחלוקת בדבר הימצאותו או אי-הימצאותו של מוסד חינוך או מקום עבודה או מקום מגורים באזור המיוחד בתקופת ההסכם או בחלקה - יכריע בדבר פיקוד העורף.

יובהר למען הסר ספק כי לא ישולם שכר לפי חוזר זה בשל היעדרו של עובד בגין מחלה, שהייה בבידוד כהגדרתו בפרק ו'1 לחוק התכנית לסיוע כלכלי (נגיף הקורונה החדש) (הוראת שעה), התש"ף-2020, תאונה, חופשה, מילואים, וכן, בשבת ובחג וביום שישי - למעט מי שעובד באופן רגיל בימים אלה. כמו כן, מובהר כי לעובד אשר עבד מהבית או מכל מקום אחר שאינו מקום עבודתו הרגיל אשר קיבל מהמעסיק את שכרו עבור עבודתו זו, לא ישולם שכר לפי חוזר זה, ובכל מקרה, לא יהיה כפל זכאות בגין התקופה המזכה.

1. השכר אשר יש לשלם לעובד כאמור בשל התקופה בה לא עבד בהתאם לאמור בסעיף קטן (א) יהיה **"השכר היומי"** אשר יחושב לפי הממוצע, בשלושת החודשים פברואר, מרץ ואפריל 2021 של השכר הרגיל ליום עבודה של העובד, ללא תוספות, כשהוא מחושב לפי הרכיבים המובאים בחשבון לחישוב ערך שעה (או ערך יום לפי העניין). שכר זה לא יעלה על ה"השכר המרבי" כהגדרתו להלן.

**"השכר המרבי"** - שכר השווה לשכר הממוצע למשרת שכיר (משרות של ישראלים), כפי שפרסמה הלשכה המרכזית לסטטיסטיקה, לאחרונה לפני קרות הנזק, כשהוא מוכפל בשניים וחצי ומחולק ב- 22, ומעוגל לסכום הקרוב שהוא מכפלה של 10 שקלים חדשים", דהיינו, סכום של 1,325.1 ₪ (בנתוני חודש אפריל 2021).

1. התשלום עבור ימי ההיעדרות יחושב כמכפלה של השכר היומי שחושב כאמור במספר הימים בתקופה הקובעת בהם העובד לא עבד בהתאם לאמור בסעיף-קטן 4(א) לעיל.
2. עובד אשר לא עבד באחד או יותר משלושת החודשים פברואר, מרץ, אפריל 2021 אך עבד בחודש מאי 2021, יבוצע לגביו החישוב כדלקמן:

אם עבד לפחות שלושה חודשים לפני חודש מאי 2021 - על-פי הממוצע של שלושת החודשים האחרונים המלאים בהם עבד (גם אם לא היו ברצף).

 אם עבד בסך-הכל פחות משלושה חודשים לפני חודש מאי 2021 - על-פי הממוצע של חודשי העבודה המלאים בהם עבד בתקופה שקדמה לחודש מאי 2021.

אם לא עבד חודש עבודה מלא לפני חודש מאי 2021 - על-פי השכר החודשי שלפיו חושב שכרו בגין הימים בהם עבד בחודש מאי 2021.

* 1. לגבי עובד אשר שכרו מחושב על בסיס יומי, כשכר שעה או לפי תפוקות:
		+ - 1. השכר היומי יחושב לפי סכום השכר הרגיל ליום עבודה של העובד, בשלושת החודשים פברואר, מרץ ואפריל 2021, כשהוא מחולק במספר ימי העבודה בשלושת החודשים פברואר, מרץ, אפריל 2021 (בהתאם למספר ימי העבודה השבועיים במקום העבודה – חמישה ימים או שישה ימים).
				2. השכר היומי שחושב כאמור לא יעלה על ה"השכר המרבי" כאמור בסעיף 4(ב)(1) לעיל.
				3. התשלום עבור ימי ההיעדרות יחושב כמכפלה של השכר היומי שחושב כאמור במספר הימים בתקופה הקובעת בהם העובד לא עבד בהתאם לאמור בסעיף-קטן 4(א) לעיל.
				4. עובד כאמור בסעיף-קטן זה, אשר לא עבד באחד או יותר משלושת החודשים פברואר, מרץ, אפריל 2021 אך עבד בחודש מאי 2021, יבוצע לגביו החישוב כדלקמן:

אם עבד לפחות שלושה חודשים לפני חודש מאי 2021- על-פי שלושת החודשים האחרונים המלאים בהם עבד (גם אם לא היו ברצף).

 אם עבד בסה"כ פחות משלושה חודשים לפני חודש מאי 2021- על-פי ימי העבודה בחודשי העבודה המלאים בהם עבד בתקופה שקדמה לחודש מאי 2021.

 אם לא עבד חודש עבודה מלא לפני חודש מאי 2021- על-פי השכר שלפיו חושב שכרו בגין הימים בהם עבד בחודש מאי 2021.

* 1. לעובד אשר לא עבד במשך חלק מיום עבודה, ישולם שכר על פי חוזר זה באופן יחסי, ובלבד שמספר השעות בהן לא עבד העובד גבוה משעה אחת. במקרה שבו מספר השעות בהן לא עבד העובד הוא לכל היותר שעה אחת ביום העבודה, העובד לא יהיה זכאי מכוח חוזר זה לכל תשלום בגין אותו יום עבודה.
	2. יש לבצע הפרשות וניכויים לקופות גמל (קרן פנסיה, ביטוח מנהלים, קרן השתלמות וקופות גמל לתגמולים) לגבי השכר המשולם על-פי סעיף זה, בגין הרכיבים הרלוונטיים לכל סוג של הפרשה.
	3. לעניין חישוב היקף ההעסקה השנתי של עובדים המועסקים על בסיס יומי או שעתי, לצורך חישוב תשלומים שנתיים המגיעים להם, יראו את ימי ההיעדרות האמורים בסעיף 4(א) לעיל כאילו היו ימי היעדרות בשכר.
1. **מועדי התשלום**

התשלומים לפי חוזר זה יבוצעו לגבי כל התקופה הקובעת במועד תשלום משכורת חודש ינואר 2022 המשתלמת בחודש פברואר 2022 ולא יאוחר ממועד תשלום משכורת חודש פברואר 2022 המשתלמת בחודש מרץ 2022.

1. **ימי היעדרות ששולם בגינם שכר והחזר ניכוי ימי חופשה שניתנו לעובדים בתקופת ההסכם**
2. על אף האמור לעיל, לגבי עובד אשר זכאי לתשלום שכר על פי חוזר זה, ושולמו לו תשלומים בגין ימי היעדרותו בשל המצב הביטחוני בגין התקופה הקובעת, על פי החלטת המעסיק, יבואו התשלומים שכבר שולמו לו כאמור, על חשבון תשלום השכר המתחייב לפי חוזר זה, ובכל מקרה לא יהיה כפל תשלום בגין אותו יום היעדרות.
3. עובד אשר נוכו ימי חופשה ממכסת ימי החופשה לה הוא זכאי, בגין הימים הכלולים בתקופה הקובעת ושולמו דמי חופשה בעד ימים אלו, או חלק מהם לפי העניין, יהוו דמי החופשה את תמורת הימים בהם נעדר העובד ממקום עבודתו בתקופה הקובעת, והימים אשר נוכו ממכסת ימי החופשה של העובד יכללו במכסת ימי החופשה העומדת לזכותו.

**רצ"ב**:

* נספח א' - טבלה המפרטת את התאריכים המזכים, השעות, רשימות האזורים והישובים הרלוונטיים לגביהם התקבלו החלטות של פיקוד העורף.
* נספח ב' - ההסכם הקיבוצי מיום 21.12.2021 .
* נספח ג' - תקנות מס רכוש וקרן פיצויים (תשלום פיצויים)(נזקי מלחמה ונזק עקיף), (הוראת שעה), התשפ"א-2021 מיום 15.06.2021.

 בברכה,

 קובי בר נתן

 הממונה על השכר והסכמי עבודה

העתק :

מר אביגדור ליברמן - שר האוצר

מר רם בלינקוב - מנכ"ל משרד האוצר

פרופ' דניאל הרשקוביץ - נציב שירות המדינה

מר שלמה דולברג - מנכ"ל המרכז לשלטון מקומי

מר אבי פרץ - סמנכ"ל משאבי אנוש ומינהל, עירית ת''א, נציג שלוש הערים הגדולות

מר אלי ביתן – סגן בכיר לחשב הכללי, משרד האוצר

מר איציק אשכנזי - יו"ר מרכז המועצות האזוריות, ארגון המועצות האזוריות

מר מאיר שפיגלר - מנכ''ל המוסד לביטוח הלאומי

מר רמי גראור - מנכ"ל שירות תעסוקה

גב' אורנית בר טל - סמנכ"ל וראש חטיבת משאבי אנוש, שירותי בריאות כללית